|

52011PC0526

Proposta għal DEĊIŻJONI TAL-KUNSILL Li temenda u testendi l-perjodu ta' applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika tal-Gżejjer Fiġi taħt l-Artikolu 96 tal-Ftehim ta’ Partenarjat AKP-KE u l-Artikolu 37 tal-Istrument ta’ Kooperazzjoni fl-Iżvilupp  /* KUMM/2011/0526 finali - 2011/0230 (NLE) */

	MEMORANDUM TA’ SPJEGAZZJONI1. Il-kolp ta' stat militari li seħħ f'Diċembru 2006 wassal għal konsultazzjonijiet skont l-Artikolu 96 tal-Ftehim rivedut ta' Cotonou. F'April 2007, dawn wasslu għal impenji miftiehma dwar id-drittijiet tal-bniedem, il-prinċipji demokratiċi u l-istat tad-dritt. Fl-1 ta' Ottubru 2007 il-Kunsill, fid-Deċiżjoni 2007/641/KE tiegħu, iddeċieda fuq miżuri xierqa fir-rigward tal-Fiġi biex jiġi stabbilit grad ta' parallelliżmu bejn ir-rispett tal-Fiġi għall-impenji miftiehma u l-kooperazzjoni għall-iżvilupp.2. Fl-10 ta' April 2009, il-President tal-Fiġi abroga l-Kostituzzjoni, neħħa l-imħallfin kollha u ddikjara li kienu se jsiru elezzjonijiet mhux aktar tard minn Settembru 2014. B'dan, il-Fiġi unilateralment kisret impenji ewlenin li kienet tat lill-UE f'April 2007. Dan seħħ jum wara li l-Qorti tal-Appell kienet iddeċidiet li l-ħatra ta' gvern immexxi mill-forzi militari, wara l-kolp ta' stat fl-2006, kienet illegali. Il-Fiġi tinsab ukoll fi stat ta' emerġenza u l-libertà tal-espressjoni tnaqqset b'mod sostanzjali.3. Bħala segwitu għal dawn l-iżviluppi negattivi, il-Kunsill iddeċieda, fl-24 ta' Settembru 2009, fid-Deċiżjoni 2009/735/KE tiegħu, li jestendi sal-31 ta' Marzu 2010, il-validità tal-miżuri xierqa fir-rigward tal-Fiġi stabbiliti fid-Deċiżjoni 2007/641/KE, li kienet se tiskadi fl-1 ta' Ottubru 2009. Minħabba dewmien addizzjonali fl-implimentazzjoni tal-impenji miftiehma mal-UE, il-Kunsill iddeċieda, fid-29 ta' Marzu 2010 fid-Deċiżjoni 2010/208/UE tiegħu, li jestendi sal-1 ta' Ottubru 2010, il-validità tal-miżuri xierqa għall-Fiġi stabbiliti fid-Deċiżjoni 2007/641/KE u mbagħad mill-ġdid fis-27 ta' Settembru 2010 fid-Deċiżjoni 2010/589/UE tiegħu sal-31 ta' Marzu 2011 u fil-31 ta’ Marzu 2011 fid-Deċiżjoni 2011/219/UE tiegħu sat-30 ta' Settembru 2011,5. Ma jista' jiġi nnutat l-ebda żvilupp pożittiv ulterjuri fir-rigward tal-ilħuq tal-impenji miftiehma.6. Filwaqt li l-allokazzjoni tal-2010 taħt il-miżuri akkumpanjanti għall-eks pajjiżi tal-Protokoll taz-Zokkor, li tiddependi fuq il-progress li sar fit-tkomplija tal-proċess demokratiku, ġiet ikkanċellata f’Mejju 2010, parti mill-allokazzjoni nżammet biex tipprovdi assistenza diretta permezz tad-Delegazzjoni tal-UE f'Suva għall-popolazzjoni li tiddependi b’mod dirett fuq il-produzzjoni taz-zokkor sabiex ittaffi l-konsegwenzi soċjali negattivi.7. Għall-perjodu 2011-2013 l-allokazzjoni indikattiva tal-Fiġi ġiet stabbilita għal EUR 51.094 miljun taħt id-Deċiżjoni tal-Kummissjoni C(2010)8130. Id-disponibilità ta' din l-allokazjoni (sħiħa jew parzjali), madankollu, tiddependi fuq il-progress li jsir fil-proċess ta' konsultazzjoni ta’ Cotonou taħt l-Artikolu 96 (Art. 37 DCI), fin-nuqqas ta' tali progress jiġu meqjusa biss interventi ta' mitigazzjoni soċjali.8. Minħabba d-deterjorament soċjoekonomiku kontinwat fil-Fiġi u l-falliment tal-approċċ attwali sabiex ikun hemm ritorn lejn id-demokrazija u l-istat tad-dritt, se sseħħ bidla fl-approċċ, inkluż bidu ġdid fl-għajnuna mmirata lejn l-iżvilupp fil-Fiġi b’appoġġ għall-populazzjonijiet vulnerabbli u d-demokratizzazzjoni. Din l-għajnuna m’hijiex se tgħaddi mill-gvern (Komunikazzjoni Konġunta SEC (2011) 585 adottata fid-19 ta’ Mejju 2011).9. Filwaqt li jiġu meqjusa l-kunsiderazzjonijiet ta’ hawn fuq, f’dan l-istadju l-Unjoni Ewropea għandha testendi l-politika attwali u l-miżuri xierqa.10. Għalhekk, il-Kummissjoni qiegħda tipproponi lill-Kunsill biex jestendi d-Deċiżjoni attwali għal 12-il xahar ieħor li jintemmu fil-30 ta’ Settembru 2012.11. Madankollu l-UE għandha tkompli żżomm djalogu regolari u impenn politiku permanenti mal-Fiġi, u għalhekk id-Deċiżjoni għandha tinżamm taħt reviżjoni kostanti.12. Huwa propost li din id-Deċiżjoni għandha tiġi nnotifikata lill-Gvern interim tal-Fiġi, fuq il-bażi tal-abbozz anness tal-ittra indirizzata lill-President Nailatikau, u biex tinfurmah (a) li l-UE se tibqa' impenjata li ssegwi d-djalogu politiku msaħħaħ taħt l-Artikolu 8 tal-Ftehim ta' Cotonou, (b) li l-evalwazzjoni tal-progress li sar lejn ir-ritorn għal tmexxija kostituzzjonali se tiggwida lill-UE fid-deċiżjonijiet li jridu jittieħdu dalwaqt dwar miżuri akkumpanjanti fir-rigward ta’ eks pajjiżi tal-Protokoll taz-Zokkor u l-10 Programm Indikattiv Nazzjonali FEŻ fir-rigward tal-Fiġi u, finalment, (c) li konsultazzjonijiet ġodda skont l-Artikolu 96 tal-Ftehim ta' Sħubija AKP-KE u l-Artikolu 37 tal-Istrument ta' Kooperazzjoni għall-Iżvilupp huma possibbiltà distinta għad-dispożizzjoni tal-Fiġi.13. Il-modifikazzjonijiet għall-miżuri xierqa għandhom għalhekk jiġu limitati għal dak li huwa strettament meħtieġ biex jittieħed kont tal-iżviluppi rurali u jippermettu b’mod partikulari għall-implimentazzjoni tal-bidla fl-approċċ, filwaqt li s-sustanza tal-miżuri - anke fejn ikunu skaduti – tibqa’ intatta.KonklużjoniFid-dawl ta’ dan kollu, il-Kunsill hu mitlub li jadotta l-abbozz ta’ proposta mehmuża għal Deċiżjoni tal-Kunsill li temenda u testendi l-perjodu ta’ applikazzjoni tal-miżuri xierqa fir-rigward tar-Repubblika tal-Gżejjer tal-Fiġi.2011/0230 (NLE)Proposta għalDEĊIŻJONI TAL-KUNSILLLi temenda u testendi l-perjodu ta' applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika tal-Gżejjer Fiġi taħt l-Artikolu 96 tal-Ftehim ta’ Partenarjat AKP-KE u l-Artikolu 37 tal-Istrument ta’ Kooperazzjoni fl-IżviluppIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,Wara li kkunsidra l-Ftehim ta’ Sħubija bejn il-Membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000[1] u rivedut fil-Lussemburgu fil-25 ta’ Ġunju 2005[2] (minn hawn ‘il quddiem imsejjaħ “il-Ftehim ta’ Sħubija AKP-KE”), u b’mod partikulari l-Artikolu 96 tiegħu,Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li jiltaqgħu fil-Kunsill, dwar miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta' Sħubija AKP-KE[3], u b'mod partikulari l-Artikolu 3 tiegħu,Wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabilixxi strument ta’ finanzjament ta’ kooperazzjoni għall-iżvilupp (“l-Istrument ta’ Kooperazzjoni għall-Iżvilupp”)[4], u b’mod partikulari l-Artikolu 37 tiegħu,Wara li kkunsidra l-proposta mill-Kummissjoni Ewropea,Billi:1.  Id-Deċiżjoni 2007/641/KE[5] li tikkonkludi konsultazzjonijiet mar-Repubblika tal-Gżejjer tal-Fiġi skont l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Kooperazzjoni għall-Iżvilupp ġiet adottata biex timplimenta miżuri xierqa wara l-ksur tal-elementi essenzjali msemmija fl-Artikolu 9 tal-Ftehim ta’ Sħubija AKP-KE, u l-valuri msemmija fl-Artikolu 3 tal-Istrument ta’ Kooperazzjoni għall-Iżvilupp.2.  Dawk il-miżuri ġew estiżi bid-Deċiżjoni 2009/735/KE[6] tal-24 ta' Settembru 2009, u sussegwentament bid-Deċiżjonijiet 2010/208/UE[7] tad-29 ta' Marzu 2010, 2010/589/UE[8] tas-27 ta’ Settembru 2010 u 2011/219/UE[9] tal-31 ta’ Marzu 2011, peress li, mhux talli l-Fiġi għadha trid timplimenta impenji importanti li qablet magħhom f'konsultazzjonijiet li saru f'April tal-2007 dwar elementi essenzjali tal-Ftehim ta’ Sħubija AKP-KE u l-Istrument ta’ Kooperazzjoni għall-Iżvilupp, iżda kien hemm ukoll żviluppi ta’ rigressjoni importanti dwar għadd minn dawn l-impenji,3.  Il-perjodu ta’ applikazzjoni tal-miżuri fid-Deċiżjoni 2007/641/KE jiskadi fit-30 ta’ Settembru 2011. Huwa xieraq li l-validità tiegħu tiġi mtawla, u li jiġi aġġornat il-kontenut tal-miżuri adattati skont dan.IDDEĊIEDA KIF ĠEJ:Artikolu 1Id-Deċiżjoni tal-Kunsill 2007/641/KE hija b’dan emendata kif ġej:4.  Fl-Artikolu 3, it-tieni paragrafu jinbidel b'dan li ġej:'Hija se tiskadi fil-30 ta' Settembru 2012. Hija għandha tiġi riveduta regolarment tal-anqas darba kull sitt xhur.”;5.  L-Anness huwa mibdul bl-Anness ta' din id-Deċiżjoni.Artikolu 2L-ittra fl-Anness għal din id-Deċiżjoni għandha tiġi indirizzata lir-Repubblika tal-Ġżejjer FiġiArtikolu 3Din id-Deċiżjoni għandha tidħol fis-seħħ fil-jum tal-adozzjoni tagħha.Magħmul fi Brussell, […]F’isem il-KunsillIl-President […]ANNESSAbbozz ta’ ittraL-Eċċellenza Tiegħu Ratu Epeli NAILATIKAUPresident tar-Repubblika tal-Ġżejjer FiġiSuvaIr-Repubblika tal-Gżejjer tal-FiġiEċċellenza,L-Unjoni Ewropea (UE) tagħti importanza kbira lid-dispożizzjonijiet tal-Artikolu 9 tal-Ftehim ta’ Sħubija AKP-KE u l-Artikolu 3 tal-Istrument ta’ Kooperazzjoni għall-Iżvilupp. Is-sħubija AKP-KE hija bbażata fuq ir-rispett għad-drittijiet tal-bniedem, il-prinċipji demokratiċi u l-istat tad-dritt, li jagħtu forma lill-elementi essenzjali tal-Ftehim ta’ Sħubija AKP/KE, u lill-bażi tar-relazzjonijiet tagħna.Fil-11 ta’ Diċembru 2006 l-Kunsill tal-UE kkundannat il-kolp ta’ stat militari li seħħ fil-Fiġi.Skont l-Artikolu 96 tal-Ftehim ta’ Sħubija AKP-KE, u b’kunsiderazzjoni għall-fatt li l-kolp ta’ stat militari li seħħ fil-5 ta’ Diċembru 2006 jikkostitwixxi ksur tal-elementi essenzjali elenkati fl-Artikolu 9 tiegħu, l-UE stiednet lir-Repubblika tal-Gżejjer Fiġi (Fiġi) għal konsultazzjonjiet, kif previst fil-Ftehim Sħubija AKP-KE, sabiex is-sitwazzjoni tiġi eżaminata bir-reqqa u, fejn neċessarju, jittieħdu passi biex tiġi rimedjata s-sitwazzjoni tagħha.Il-parti formali ta’ dawk il-konsultazzjonijiet bdew fi Brussell fit-18 ta’ April 2007. L-UE laqgħet b'sodisfazzjon il-fatt li f’dak iż-żmien il-Gvern Interim ikkonferma għadd ta’ impenji ewlenin fir-rigward tad-drittijiet tal-bniedem u l-libertajiet fundamentali, rispett għal prinċipji demokratiċi u għall-istat tad-dritt, kif imsemmi hawn taħt, u pproponiet passi pożittivi fir-rigward tal-implimentazzjoni tagħhom.Sfortunatament, minn dak iż-żmien 'il hawn kien hemm sensiela ta’ żviluppi rigressivi, b’mod partikolari f’April 2009, u dan ifisser li issa Fiġi tinsab fi stat ta’ ksur ta’ diversi impenji li daħlet għalihom. Dan jirrigwarda partikolarment l-abrogazzjoni tal-Kostituzzjoni, id-dewmien sostanzjali ħafna fiż-żamma ta’ elezzjonijiet parlamentari, u l-vjolazzjonijiet tad-drittijiet tal-bniedem. Minkejja li l-implimentazzjoni tal-impenji ddewmet b’mod sostanzjali, il-maġġornanza ta’ dawk l-impenji għadhom rilevanti ħafna għas-sitwazzjoni preżenti tal-Fiġi, u huma għalhekk mehmuża ma’ din l-ittra. Peress li l-Fiġi ddeċidiet unilateralment li tikser numru ta’ impenji ewlenin, dan wassal għal telf għall-Fiġi f’termini ta’ fondi għall-iżvilupp.Madanakollu, fl-ispirtu ta’ sħubija li tifforma l-bażi tal-Ftehim ta’ Sħubija AKP-KE, l-UE tesprimi d-disponibbiltà tagħha li tieħu sehem f’konsultazzjonijiet formali ġodda malli jkun hemm prospetti raġjonevoli għal konklużjoni pożittiva għal tali konsultazzjonijiet. Fl-1 ta’ Lulju 2009 il-Prim Ministru Interim ippreżenta pjan ta’ direzzjoni biex issir riforma u biex terġa’ tiġi stabbilita l-ordni demokratiku. L-UE hija lesta li tieħu sehem fi djalogu dwar din il-gwida, u li tikkunsidra jekk dan jistax iservi bħala bażi għal konsultazzjonijiet ġodda. Għaldaqstant, l-UE ddeċidiet li testendi l-miżuri xierqa eżistenti għall-Fiġi sabiex toħloq spazju ta’ opportunità għal konsultazzjonijiet ġodda. Filwaqt li xi wħud mill-miżuri xierqa m'humiex aġġornati, ġie konkluż li minflok ma dawn għandhom jiġu aġġornati unilateralment, l-UE tippreferi tesplora aktar il-possibilitajiet għal konsultazzjonijiet ġodda mal-Fiġi. Konsegwentament, huwa importanti b’mod partikulari li l-Gvern Interim jikkommetti ruħu għal djalogu politiku domestiku inklussiv u għal flessibilità fir-rigward ta’ perjodu ta’żmien li fih titwettaq il-gwida. Filwaqt li l-pożizzjoni tal-UE hija u se tibqa’ dejjem iggwidata mill-elementi essenzjali tal-Ftehim ta’ Sħubija AKP-KE kif ukoll mill-prinċipji fundamentali tiegħu, b’mod notevoli fir-rigward tar-rwol ċentrali ta’ djalogu u t-twettiq ta’ obbligi reċiproki, huwa enfasizzat li l-UE ma waslet għal ebda konklużjoni ppremeditata fir-rigward tar-riżultati ta’ konsultazzjonijiet futuri.Jekk konsultazzjonijiet ġodda jirriżultaw f’impenji sostanzjali mill-Fiġi, l-UE hija impenjata favur rivalutazzjoni bikrija u pożittiva ta’ dawn il-miżuri xierqa. Min-naħa l-oħra, jekk is-sitwazzjoni fil-Fiġi ma titjiebx, il-Fiġi se tkompli titlef aktar fondi għall-iżvilupp. B'mod partikulari, il-valutazzjoni tal-progress li sar għar-ritorn għal tmexxija kostituzzjonali se tiggwida lill-UE fid-deċiżjonijiet li jridu jittieħdu dalwaqt dwar miżuri akkumpanjanti fir-rigward tal-pajjiżi tal-Protokoll taz-Zokkor u l-Programm Indikattiv Nazzjonali tal-Fiġi taħt l-10 Fond Ewropew għall-Iżvilupp.Sakemm ikunu saru konsultazzjonijiet ġodda, l-UE tistieden lill-Fiġi sabiex tkompli u tintensifika d-djalogu politiku msaħħaħ.Il-miżuri xierqa huma dawn li ġejjin:-  l-għajnuna umanitarja u s-sostenn dirett għas-soċjetà ċivili u l-populazzjonijiet vulnerabbli jistgħu jitkomplew;-  l-attivitajiet ta’ kooperazzjoni li għaddejjin, b’mod partikulari taħt it-8 u d-9 FEŻ, jistgħu jibqgħu għaddejjin; ¨-  attivitajiet ta' kooperazzjoni li jistgħu jgħinu biex tirritorna d-demokrazija u biex tittejjeb it-tmexxija jistgħu jitkomplew, għajr taħt ċirkustastanzi verament eċċezzjonali;-  l-implimentazzjoni tal-miżuri akkompanjanti għall-2006, fir-rigward tar-riforma taz-zokkor, tista' tipproċedi. Il-ftehim ta’ finanzjament ġie ffirmat fil-livell tekniku mill-Fiġi fid-19 ta’ Ġunju 2007. Hu nnotat li l-ftehim ta' finanzjament jinkludi klawżola ta' sospensjoni;-  it-tħejjija u l-iffirmar eventwali tal-programm indikattiv multiannwali għall-miżuri akkumpanjanti għar-riforma taz-zokkor għall-2011-2013 jistgħu jipproċedu;-  It-tlestija, l-iffirmar fuq livell tekniku u l-implimentazzjoni tad-Dokument ta’ Strateġija għall-Pajjiż u l-Programm Nazzjonali Indikattiv għall-10 FEŻ b’pakkett finanzjarju indikattiv, kif ukoll l-allokazzjoni possibbli ta’ pakkett ta’ inċentivi li jasal sa 25% ta’ din is-somma, se jkunu soġġetti għall-ħarsien tal-impenji magħmula fir-rigward tad-drittijiet tal-bniedem u l-istat tad-dritt, b’mod partikulari: li l-Gvern Interim jiddefendi l-Kostituzzjoni, li l-indipendenza tal-ġudikatura tkun rispettata bis-sħiħ, li r-Regolamenti Pubbliċi dwar l-Emerġenzi, li ġew introdotti mill-ġdid fis-6 ta’ Settembru 2007, jitneħħew mill-iżjed fis possibbli, li l-allegazzjonijiet kollha marbutin ma’ ksur tad-drittijiet tal-bniedem jiġu investigati jew trattati b’konformità mad-diversi proċeduri u fora skont il-liġijiet tal-Fiġi, u li l-Gvern Interim se jagħmel mill-aħjar biex ma jħallix aġenziji tas-sigurtà joħorġu dikjarazzjonijiet maħsuba biex jintimidaw,-  l-allokazzjoni taz-zokkor għall-2007 hija żero;-  id-disponibilità tal-allokazzjoni taz-zokkor għall-2008 kienet soġġetta għal prova ta’ tħejjija kredibbli u opportuna ta’ elezzjonijiet skont l-impenji miftiehma, b’mod partikulari dwar iċ-ċensiment, it-tfassil mill-ġdid tal-konfini u r-riforma elettorali skont il-Kostituzzjoni, u miżuri li ttieħdu biex jiżguraw il-funzjonament tal-Uffiċċju Elettorali, li jinkludi l-ħatra ta’ Kontrollur tal-Elezzjonijiet sat-30 ta’ Settembru 2007 skont il-Kostituzzjoni. Din l-allokazzjoni taz-zokkor għall-2008 ntilfet fil-31 ta’ Diċembru 2009;-  l-allokazzjoni taz-zokkor għall-2009 ġiet imħassra f'Mejju 2009 minħabba li l-Gvern Interim iddeċieda li jittardja l-elezzjonijiet ġenerali sa Settembru 2014;-  L-allokazzjoni għall-2010 ġiet imħassra qabel l-1 ta' Mejju 2010 peress li ma sar l-ebda progress fit-tkomplija tal-proċess demokratiku; madankollu, minħabba s-sitwazzjoni kritika tas-settur taz-zokkor, parti mill-allokazzjoni twarrbet għal għajnuna diretta lill-popolazzjoni dipendenti direttament fuq il-produzzjoni taz-zokkor sabiex jitnaqqsu l-konsegwenzi soċjali ħżiena. Dawn il-fondi huma ġestiti b’mod ċentral mid-Delegazzjoni tal-UE f'Suva u ma jiġux mgħoddija lill-Gvern;-  Id-disponibilità tal-allokazzjoni indikattiva taħt il-programm multiannwali għall-miżuri akkumpanjanti fir-rigward ta’ eks pajjiżi tal-Protokoll taz-Zokkor 2011-2013 se tkun tiddependi fuq ftehim fil-proċess ta' konsultazzjoni; fin-nuqqas ta' tali ftehim ikunu biss intervenzjonijiet ta' mitigazzjoni soċjali li jiġu meqjusa għall-iffinanzjar permezz ta' din l-allokazzjoni.-  appoġġ speċifiku għat-tħejjija u l-implimentazzjoni ta' impenji ewlenin, b'mod partikulari b'appoġġ għat-tħejjija u/jew it-twettiq ta' elezzjonijiet, jistgħu jitqiesu;-  il-kooperazzjoni reġjonali, u l-parteċipazzjoni tal-Fiġi fiha, m’humiex se jiġu affettwati,-  Is-sorveljanza tal-impenji ser issir b'konformità mat-termini fl-Anness għal din l-ittra li tikkonċerna d-djalogu regolari, u l-kooperazzjoni effettiva ma' valutazzjonijiet u missjonijiet ta' sorveljanza u rappurtaġġ.Barra minn hekk, l-UE tistenna li l-Fiġi tikkoopera bis-sħiħ mal-Forum tal-Gżejjer tal-Paċifiku dwar l-implimentazzjoni tar-rakkomandazzjonijiet mill-Grupp ta’ Persuni Eminenti, kif approvat mill-Ministri tal-Affarijiet Barranin tal-Forum fil-laqgħa tagħhom f’Vanuatu fis-16 ta’ Marzu 2007.L-Unjoni Ewropea se tkompli ssegwi s-sitwazzjoni fil-Fiġi mill-qrib. Skont l-Artikolu 8 tal-Ftehim ta' Cotonou, djalogu politiku msaħħaħ se jitwettaq mal-Fiġi biex jiġi assigurat ir-rispett għad-drittijiet tal-bniedem, ir-restawr mill-ġdid tad-demokrazija u r-rispett għall-istat tad-dritt sakemm iż-żewġ partijiet jikkonkludu li n-natura msaħħa tad-djalogu serviet l-għan taghħa.Jekk ikun hemm tnaqqis tal-pass, falliment jew rigress fl-implimentazzjoni tal-impenji mittieħda mill-Gvern Interim, l-UE tirriżerva d-dritt li taġġusta l-miżuri xierqa.L-UE tenfasizza li l-privileġġi tal-Fiġi fil-kooperazzjoni tagħha mal-UE jiddipendu fuq ir-rispett lejn l-elementi essenzjali tal-Ftehim ta' Cotonou u l-prinċipji stabbiliti fl-Istrument ta' Kooperazzjoni għall-Iżvilupp. Sabiex tikkonvinċi lill-UE li l-Gvern Interim huwa lest b’mod sħiħ li jsegwi l-impenji meħuda, huwa importanti li jsir progress bikri u sostanzjali fit-twettiq tal-impenji miftiehma.Dejjem tiegħek,Magħmul fi Brussell,Għall-UE |Anness għall-Anness IMPENJI MIFTIEHMA MAR-REPUBBLIKA TAL-GZEJJER TAL-FIĠI .A. Rispett lejn il-Prinċipji DemokratiċiImpenn Nu 1Li jseħħu elezzjonijiet parlamentari ħielsa u ġusti fi żmien 24 xahar mill-1 ta’ Marzu 2007, suġġetti għal sejbiet ta’ evalwazzjoni li għandhom isiru mill-awdituri indipendenti maħtura mis-Segretarjat tal-Forum tal-Gżejjer tal-Paċifiku. Il-proċessi li jwasslu għat-twettiq tal-elezzjonijiet għandhom ikunu sorveljati, adattati u riveduti b’mod konġunt, kif inhu meħtieġ fuq il-bażi ta’ punti ta’ referenza maqbula b’mod konġunt. Dan ifisser b’mod partikulari li:-  sat-30 ta' Ġunju 2007 l-Gvern Interim se jadotta skeda li tistabbilixxi dati għat-tlestija ta' diversi passi li jridu jittieħdu fir-rigward tat-tħejjija tal-elezzjonijiet parlamentari l-ġodda,-  l-iskeda tispeċifika ż-żmien ta’ ċensiment, l-abbozz mill-ġdid tal-konfini u r-riforma elettorali,-  Id-deċiżjoni dwar il-konfini u r-riforma elettorali se tittieħed b'konformità mal-Kostituzzjoni,-  se jittieħdu miżuri sabiex jiġi assigurat il-funzjonament tal-Uffiċċju Elettorali, inkluż il-ħatra ta' Kontrollur tal-Elezzjonijiet sat-30 ta' Settembru 2007 b'konformità mal-Kostituzzjoni,-  il-ħatra tal-Viċi-President ser issir b'konformità mal-Kostituzzjoni.Impenn Nu 2Li l-Gvern Interim, meta jadotta inizjattivi u bidliet serji ta’ politika leġiżlattiva, fiskali u oħrajn, għandu jikkunsidra konsultazzjonijiet mas-soċjetà ċivili u l-partijiet interessati relevanti l-oħra.B. L-Istat tad-DrittImpenn Nu 1Li l-Gvern Interim għandu jagħmel mill-aħjar sabiex ma jħallix li jsiru dikjarazzjonijiet minn aġenziji ta’ sigurtà maħsuba biex jintimidaw.Impenn Nu 2Li l-Gvern Interim iħares il-Kostituzzjoni tal-1997, u jiggarantixxi l-ħidma normali u indipendenti tal-istituzzjonijiet kostituzzjonali bħall-Kummissjoni tal-Fiġi għad-Drittijiet tal-Bniedem, il-Kummissjoni għas-Servizz Pubbliku, u l-Kummissjoni tal-Uffiċċji Kostituzzjonali. L-indipendenza sostanzjali u l-ħidma tal-Kunsill il-Kbir tal-Kapijiet ikunu ippreservati.Impenn Nu 3Li l-indipendenza tal-ġudikatura tkun rispettata bis-sħiħ, li titħalla taħdem liberament u li d-deċiżjonijiet tagħha jkunu rispettati mill-partijiet kollha kkonċernati, b’mod partikulari:-  li l-Gvern Interim jimpenja ruħu li jaħtar it-tribunal skont is-Sezzjoni 138(3) tal-Kostituzzjoni sal-15 ta' Lulju 2007,-  li kwalunkwe ħatra u/jew tneħħija ta’ imħallef għandha għalhekk issir b'konformità stretta mal-proviżjonijiet kostituzzjonali u r-regoli tal-proċedura,-  li ma jkun hemm l-ebda każ ta’ interferenza, fi kwalunkwe forma, mill-forzi miltari u l-pulizija jew mill-Gvern Interim fil-proċess ġudizzjarju, inkluż rispett sħiħ għall-professjoni legali.Impenn Nu 4Li l-proċeduri kriminali kollha marbuta mal-korruzzjoni jkunu trattati permezz tal-mezzi ġudizzjarji xierqa u li kwalunkwe korp ieħor li jista’ jitwaqqaf sabiex jinvestiga każijiet allegati ta’ korruzzjoni jopera fil-limiti kostituzzjonali.C. Drittijiet tal-Bniedem u Libertajiet FundamentaliImpenn Nu 1Il-Gvern Interim jieħu l-passi kollha meħtieġa sabiex jiffaċilita l-investigazzjoni jew l-indirizzar tal-allegazzjonijiet kollha ta’ ksur tad-drittijiet tal-bniedem skont il-proċeduri u l-fora varji taħt il-liġijiet tal-Gżejjer Fiġi.Impenn Nu 2Il-Gvern Interim biħsiebu jneħħi r-Regolamenti ta’ Emerġenza Pubblika f’Mejju 2007, soġġett għal kwalunkwe theddidiet għas-sigurtà nazzjonali, l-ordni pubbliku jew is-sikurezza.Impenn Nu 3Il-Gvern Interim hu impenjat li jiżgura li l-Kummissjoni ta’ Drittijiet tal-Bniedem fil-Fiġi taħdem b’indipendenza sħiħa u skont il-Kostituzzjoni.Impenn Nu 4Li l-libertà tal-espressjoni u l-libertà tal-mezzi tax-xandir, fil-forom kollha tagħha, jkunu rispettati b’mod sħiħ kif previst fil-Kostituzzjoni.D. Is-segwitu tal-ImpenjiImpenn Nu 1Li l-Gvern Interim jimpenja ruħu li jżomm djalogu regolari biex tkun tista' ssir verifika tal-progress li sar u jagħti lill-awtoritajiet/rappreżentanti tal-UE u l-Kummissjoni Ewropea aċċess sħiħ għall-informazzjoni dwar il-kwistjonijiet kollha relatati mad-drittijiet tal-bniedem, ir-restorazzjoni paċifika tad-demokrazija u tal-istat tad-dritt fil-Fiġi.Impenn Nu 2Li l-Gvern Interim jikkoopera bis-sħiħ ma' kwalunkwe missjoni mill-UE biex jiġi evalwat u sorveljat il-progress.Impenn Nu 3Li mit-30 ta' Ġunju 2007, il-Gvern Interim jibda jibgħat kull tliet xhur rapporti dwar il-progress li sar fir-rigward tal-elementi essenzjali tal-Ftehim ta' Cotonou u dwar l-impenji.Hu nnutat li ċerti kwistjonijiet jistgħu jiġu indirizzati b’mod effettiv biss permezz ta’ approċċ pragmatiku li jagħraf ir-realtajiet tal-preżent u li jiffoka fuq il-futur.[1] ĠU L 317, 15.12.2000, p. 3.[2] ĠU L 287, 28.10.2005, p. 4.[3] ĠU L 317, 15.12.2000, p. 376.[4] ĠU L 378, 27.12.2006, p. 41-71[5] ĠU L 260, 05.10.2007, p. 15.[6] ĠU L 262, 06.10.2009, p. 43.[7] ĠU L 89, 9.4.2010, p.7[8] ĠU L 260, 2.10.2010, p.10-15.[9] ĠU L 93, 7.4.2011, p.2-8


|

52011PC0302

DEĊIŻJONI TAL-KUNSILL li tawtorizza lill-Ġermanja tapplika rata mnaqqsa ta’ taxxa fuq l-elettriku pprovdut lil bastimenti rmiġġati f’port ("elettriku mill-art") skont l-Artikolu 19 tad-Direttiva 2003/96/KE Proposta għal DEĊIŻJONI TAL-KUNSILL li tawtorizza lill-Ġermanja tapplika rata mnaqqsa ta’ taxxa fuq l-elettriku pprovdut lil bastimenti rmiġġati f’port ("elettriku mill-art") skont l-Artikolu 19 tad-Direttiva 2003/96/KE  /* KUMM/2011/0302 finali - NLE 2011/0133 */

	MEMORANDUM TA’ SPJEGAZZJONI1. Kuntest tal-PropostaIt-tassazzjoni fuq il-prodotti tal-enerġija u l-elettriku fl-Unjoni hija regolata mid-Direttiva tal-Kunsill 2003/96/KE[1] (minn hawn ’il quddiem id-“Direttiva dwar it-Tassazzjoni fuq l-Enerġija” jew id-“Direttiva”).Skont l-Artikolu 19(1) tad-Direttiva, flimkien mad-dispożizzjonijiet previsti b’mod partikolari fl-Artikoli 5, 15 u 17 tagħha, il-Kunsill, billi jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex jintroduċi aktar eżenzjonijiet jew tnaqqis fil-livell ta’ tassazzjoni għal kunsiderazzjonijiet politiki speċifiċi.L-għan ta’ din il-proposta huwa li jippermetti lill-Ġermanja tapplika rata mnaqqsa ta’ taxxa fuq l-elettriku pprovdut direttament lil bastimenti rmiġġati f’port (minn hawn ’il quddiem elettriku mill-art). Din l-eżenzjoni hija intiża biex tagħti inċentiv ekonomiku għall-użu ta’ elettriku mill-art sabiex jonqos it-tniġġis tal-arja fl-ibliet portwali.It-talba u l-kuntest ġenerali tagħhaPermezz ta’ ittra datata s-27 ta’ Diċembru 2010, l-awtoritajiet Ġermaniżi infurmaw lill-Kummissjoni li kellhom l-intenzjoni li japplikaw rata mnaqqsa fil-livell tar-rata minima tal-UE, jiġifieri 0,50 €/MWh, ta’ taxxa fuq l-elettriku għall-elettriku mill-art. Fil-11 ta’ Jannar 2011 waslet informazzjoni supplimentari mill-Ġermanja.Il-Ġermanja talbet li t-tnaqqis jingħata għal perjodu indeterminat.Permezz tal-miżura li qed titlob, il-Ġermanja trid tagħti inċentiv għall-użu tal-elettriku mill-art li huwa meqjus bħala alternattiva li tniġġes inqas mill-ġenerazzjoni tal-elettriku minn fuq il-bastimenti li jkunu rmiġġati f’port. Bħalissa l-elettriku mill-art irid jiġi intaxxat bir-rata ġenerali tat-taxxa fuq l-elettriku, li hija 20,50 €/MWh. Min-naħa l-oħra, l-Istati Membri huma meħtieġa li jeżentaw l-elettriku ġġenerat fuq il-vapuri għan-navigazzjoni fl-ibħra tal-Komunità skont l-Artikolu 14(1)(c) tad-Direttiva dwar it-Tassazzjoni tal-Enerġija u jistgħu jagħmlu dan fil-każ tal-elettriku ġġenerat fuq il-vapuri għan-navigazzjoni fil-mogħdijiet interni tal-ilma skont l-Artikolu 15(1)(f).Il-Ġermanja tixtieq tapplika rata mnaqqsa ta’ 0,50 €/MWh għall-elettriku mill-art, u b’hekk tirrispetta r-rata minima ta’ tassazzjoni fuq l-elettriku kif stipulata fid-Direttiva 2003/96/KE. Ir-rata mnaqqsa ta’ tassazzjoni fuq l-elettriku għandha tapplika għall-fornimenti kollha ta’ elettriku mill-art kemm fl-ibħra Komunitarji kif ukoll fil-mogħdijiet interni tal-ilma, bl-eċċezzjoni tad-dgħajjes rikreattivi privati.Bit-tnaqqis fit-taxxa, il-Ġermanja trid tagħti inċentiv lill-operaturi tal-bastimenti biex jużaw l-elettriku mill-art sabiex jitnaqqsu l-emissjonijiet u l-ħsejjes fl-ajru mill-bastimenti rmiġġati kif ukoll l-emissjonijiet tas-CO2. L-applikazzjoni ta’ rata mnaqqsa tat-taxxa għandha ttejjeb il-qagħda kompetittiva tal-elettriku mill-art meta mqabbla mal-ħruq ta’ fjuwils tal-bastimenti abbord, li huwa eżentat għal kollox mit-taxxa.Il-Ġermanja tqis li din il-miżura hija konformi mar-rakkomandazzjoni tal-Kummissjoni 2006/339/KE[2]dwar il-promozzjoni tal-elettriku mill-art għall-użu mill-bastimenti sorġuti fil-portijiet tal-UE u mal-Komunikazzjoni tal-Kummissjoni "L-iskopijiet strateġiċi u rakkomandazzjonijiet għall-politika tat-trasport marittimu tal-UE sal-2018" (COM(2009)8)[3].Argumenti tal-awtoritajiet Ġermaniżi dwar l-impatt tal-miżura fuq is-suq internL-awtoritajiet Ġermaniżi jgħidu li l-miżura m’għandhiex taffettwa l-funzjonament korrett tas-suq intern u m’għandhiex twassal għad-distorsjoni tal-kompetizzjoni. Huma jargumentaw li l-benefiċjarji, l-operaturi tal-vapuri li jirċievu elettriku mill-art intaxxat fil-livell minimu previst fid-Direttiva 2003/96/KE, fil-fatt mhux se jirċievu vantaġġ ekonomiku minħabba li dawn l-operaturi fil-preżent jiġġeneraw l-elettriku tagħhom stess abbord u dan l-elettriku huwa eżentat mit-tassazzjoni. Skont l-awtoritajiet Ġermaniżi, is-sostituzzjoni tal-ġenerazzjoni proporja abbord b’elettriku mill-art intaxxat fil-livell minimu applikabbli, mhix se twassal għal vantaġġ globali fuq il-kost.Dispożizzjonijiet eżistenti fil-qasam tal-propostaId-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku, b’mod partikolari l-Artikoli 14(1)(c) u 15(1)(f).Valutazzjoni tal-miżura skont l-Artikolu 19 tad-Direttiva 2003/96/KEKonsiderazzjonijiet speċifiċi ta’ politikaL-Artikolu 19(1), l-ewwel subparagrafu, tad-Direttiva jaqra kif ġej:"Flimkien ma’ dawn id-disposizzjonijiet msemmija fl-Artikoli ta' qabel, b'mod partikolari l-Artikolu 5, 15 u 17, il-Kunsill, li jaġixxi b'mod unanimu fuq xi proposta tal-Kummissjoni, jista' jawtorizza lil kwalunkwe Stat Membru biex jintroduċi iktar eżenzjonijiet u tnaqqis għall-konsiderazzjonijiet politiki speċifiċi."Permezz ta’ tnaqqis fit-taxxa, l-awtoritajiet Ġermaniżi qed isegwu l-għan li jiġi promoss mod li jagħmel inqas ħsara lill-ambjent kif il-vapuri jissodisfaw il-ħtiġijiet tagħhom tal-elettriku waqt li jkunu rmiġġati fil-portijiet u b’hekk itejbu l-kwalità tal-arja lokali. Kif irrimarkat il-Ġermanja, il-Kummissjoni fil-fatt diġà rrakkomandat l-użu tal-elettriku mill-art bħala alternattiva għall-ġenerazzjoni tal-elettriku fuq il-bastimenti li jkunu rmiġġati u b’hekk irrikonoxxiet il-vantaġġi ambjentali tiegħu[4]. Huwa nnotat li l-elettriku fornut lill-bastimenti rmiġġati fil-Ġermanja bħalissa huwa ntaxxat bir-rata ta’ 20,50 €/MWh. It-tnaqqis mitlub għalhekk għandu jwassal għal inċentiv ieħor għall-użu ta’ din it-teknoloġija ekwivalenti għal 20 €/MWh u għalhekk jikkontribwixxi għall-għan ta’ politika ddikjarat.Il-Kummissjoni tinnota wkoll li ostakolu importanti għall-użu iżjed mifrux tal-elettriku mill-art huwa n-nuqqas kważi totali li hemm bħalissa tal-infrastruttura meħtieġa fuq l-art fil-portijiet u li għalhekk huwa probabbli li jkunu meħtieġa inizjattivi addizzjonali li jindirizzaw b’mod partikolari l-iżvilupp ta’ din l-infrastruttura sabiex jinkiseb l-objettiv politiku tal-eżenzjoni mit-taxxa inkwistjoni. F’dan ir-rigward, huwa nnotat li minn Ġunju 2011 ’il quddiem, l-Istati Membri se jkollhom obbligu inkondizzjonat li jilħqu l-istandard tal-kwalità tal-arja għal pollutanti rilevanti għall-materja partikulata[5]. Dan l-obbligu jesiġi li huma jsibu soluzzjonijiet għal problemi bħall-emissjonijiet mill-vapuri rmiġġati fil-portijiet fejn ikun rilevanti u huwa probabbli li fil-portijiet li għandhom dawn il-problemi, l-użu tal-elettriku mill-art se jkun inkoraġġit bħala parti mill-istrateġija globali dwar il-kwalità tal-arja.Rigward in-natura tal-objettiv politiku segwit, il-Kummissjoni tirrimarka li l-promozzjoni tal-elettriku mill-art hija fil-fatt objettiv politiku komuni li għandu jiġi segwit mill-Unjoni kollha kemm hi. Dan huwa ddikjarat b’mod ċar fil-Komunikazzjoni tal-Kummissjoni COM(2007)575 dwar politika marittima integrata u d-dokument ta’ ħidma tal-persunal tal-Kummissjoni li jakkumpanjaha[6], li jħabbru li dan l-objettiv se jiġi indirizzat fil-kuntest ta’ reviżjoni tad-Direttiva 2003/96/KE. Madankollu, l-għan tal-Artikolu 19 huwa li jirreaġixxi għal ċirkustanzi speċifiċi fi Stati Membri individwali li mhumiex riflessi fid-Direttiva nnifisha. Deroga fuq il-bażi tal-Artikolu 19 li jsegwi l-objettiv politiku tal-promozzjoni tal-elettriku mill-art tista’ għalhekk tingħata biss bħala miżura tranżitorja qabel ma dan l-objettiv ikun ġie indirizzat fil-kuntest ta’ reviżjoni tad-Direttiva 2003/96/EC.Konsistenza mal-politiki u l-objettivi l-oħra tal-UnjoniIl-miżura mitluba tirrigwarda prinċipalment il-politika ambjentali tal-UE. Billi se tgħin sabiex jitnaqqas il-ħruq tal-fjuwils tal-bastimenti abbord il-bastimenti fil-portijiet, il-miżura fil-fatt se tikkontribwixxi għall-objettiv li titjieb il-kwalità tal-arja lokali. Il-miżura tista’ wkoll, b’mod limitat, twassal għal tnaqqis fl-emissjonijiet tas-CO2, għalkemm l-importanza ta’ dan l-effett tiddependi fuq is-sors tal-elettriku li se jiġi pprovdut lill-bastimenti permezz tal-grilja fuq l-art[7].F’dan il-punt wieħed ifakkar li raġuni importanti għall-pożizzjoni kompetittiva mhux favorevoli tal-elettriku mill-art huwa l-fatt li l-alternattiva, jiġifieri l-elettriku prodott fuq il-bastimenti waqt li jkunu f’portijiet marittimi, bħalissa tgawdi eżenzjoni sħiħa mit-taxxa netta: il-fjuwil tal-bastimenti maħruq biex jiġġenera l-elettriku mhux biss igawdi minn eżenzjoni mit-tassazzjoni, li tikkorrispondi għall-pożizzjoni normali skont l-Artikolu 14(1)(a) tad-Direttiva 2003/96/KE, iżda anki l-elettriku prodott abbord il-bastimenti huwa eżentat (ara l-Artikolu 14(1)(c) tad-Direttiva 2003/96/KE). Għalkemm l-eżenzjoni tal-aħħar tista’ bħala tali titqies bħala diffiċli biex tiġi rikonċiljata mal-objettivi ambjentali tal-Unjoni, hija tirrifletti konsiderazzjonijiet ta’ prattikabilità. Fil-fatt, it-tassazzjoni fuq l-elettriku ġġenerat abbord tkun teħtieġ dikjarazzjoni minn sid il-vapur - ħafna drabi stabbilit f’pajjiż terz - jew operatur dwar l-ammont ta’ elettriku kkunsmat. Id-dikjarazzjoni trid tistabbilixxi wkoll is-sehem tal-elettriku kkunsmat fl-ibħra territorjali tal-Istat Membru fejn tkun dovuta t-taxxa. Dan joħloq piż amministrattiv enormi għas-sidien tal-vapuri jekk ikunu jridu jagħmlu dikjarazzjonijiet bħal dawn għal kull Stat Membru li tiegħu jużaw l-ibħra territorjali. F’dawn iċ-ċirkustanzi, jista’ jkun iġġustifikat li ma tiġix penalizzata l-alternattiva inqas pollutanti tal-elettriku mill-art, billi l-Ġermanja titħalla tapplika rata mnaqqsa ta’ tassazzjoni.Rigward l-elettriku kkunsmat mill-bastimenti rmiġġati f’portijiet tul il-mogħdijiet interni tal-ilma, u kuntrarju għas-sitwazzjoni fil-portijiet marittimi, l-eżenzjoni tal-elettriku ġġenerat abbord hija biss fakultattiva għall-Istati Membri (Artikolu 15(1)(f)). Għalhekk, l-ebda ostakolu legali ma jimpedixxi lill-Istati Membri milli jittrattaw bl-istess mod l-elettriku mill-art u l-ġenerazzjoni tal-elettriku abbord f’portijiet tul il-mogħdijiet interni tal-ilma. Madankollu, l-alternattiva offruta mill-Artikolu 15(1)(f) tad-Direttiva biex ma jkunx intaxxat l-elettriku ġġenerat abbord għandha tiġi spjegata mill-ġdid permezz ta’ konsiderazzjonijiet ta’ prattikabilità min-naħa tal-leġislatur u fl-istess ħin marbuta mill-qrib mal-vantaġġi fakultattivi tat-taxxa għall-finijiet ta’ navigazzjoni fil-mogħdijiet interni tal-ilma. Il-maġġoranza tal-Istati Membri, fosthom il-Ġermanja, iddeċidew li ma jintaxxawx il-fjuwils użati għal dawn l-għanijiet. Fir-rigward tar-Rhine u t-tributarji tagħha, din l-eżenzjoni mit-taxxa hija inkorporata wkoll fi ftehim internazzjonali[8], li l-Ġermanja rratifikat. Huwa meqjus ukoll bħala mhux prattikabbli li l-fjuwil li jintuża għall-ġenerazzjoni tal-elettriku abbord jiġi intaxxat separatament [ara l-Artikolu 21(5), it-tielet subparagrafu, tad-Direttiva 2003/96/KE] minħabba li dan jippresupponi, tal-anqas, distinzjoni bejn il-fjuwil li jintuża għall-ġenerazzjoni tal-elettriku u dak li jintuża għan-navigazzjoni. Fl-aħħar nett, fid-deċiżjoni dwar jekk jestendux l-eżenzjoni mit-taxxa applikabbli għat-tbaħħir marittimu għall-fjuwils użati għan-navigazzjoni fil-mogħdijiet interni tal-ilma, l-Istati Membri se jikkunsidraw numru ta’ aspetti, inklużi għanijiet aktar wiesgħa tal-politika nazzjonali dwar it-trasport bħal konsiderazzjonijiet ambjentali, li jistgħu jwassluhom biex ma jintaxxawx il-fjuwils użati għal dawn l-iskopijiet.Għalhekk huwa meqjus iġġustifikat, fl-istadju preżenti, li l-possibbiltà ta’ eżenzjoni għall-elettriku mill-art tiġi estiża għall-portijiet tal-mogħdijiet interni tal-ilma.Is-suq intern u l-kompetizzjoni ġustaMill-perspettiva tas-suq intern u l-kompetizzjoni ġusta, il-miżura mitluba għandha tnaqqas id-distorsjoni li teżisti bejn żewġ sorsi rivali tal-elettriku għall-dgħajjes rmiġġati, jiġifieri l-ġenerazzjoni abbord u l-elettriku mill-art, ikkawżata mill-eżenzjoni tat-taxxa għall-fjuwils tal-bastimenti.Rigward il-kompetizzjoni bejn l-operaturi tal-bastimenti, ta’ min wieħed itenni li fil-preżent hemm numru żgħir ħafna biss ta’ bastimenti li jużaw l-elettriku mill-art fuq bażi kummerċjali. It-tieni, anki jekk il-miżura se tagħti vantaġġ lill-kumpaniji tat-tbaħħir fis-sens li se jkunu jistgħu jixtru l-elettriku bi prezzijiet aktar baxxi meta mqabbla ma’ kumpaniji li joperaw f’setturi oħra, il-miżura eżaminata mhijiex mistennija li tbiddel b’mod sinifikanti s-sitwazzjoni kompetittiva fi ħdan is-settur tat-tbaħħir. Għalkemm il-pronostiċi preċiżi tal-kostijiet jiddependu ħafna fuq il-prezz taż-żejt u għalhekk huma diffiċli ħafna, l-evidenza disponibbli tikkonferma d-dikjarazzjoni magħmula mill-Ġermanja li b’mod ġenerali anki eżenzjoni sħiħa mit-taxxa f’ħafna każijiet ma tnaqqasx il-kostijiet operazzjonali tal-elettriku mill-art taħt dawk tal-ġenerazzjoni abbord[9] u għalhekk, fi kwalunkwe każ, m’għandhiex tirrappreżenta benefiċċju kompetittiv sinifikanti għall-operaturi tal-bastimenti li jużaw l-elettriku mill-art meta mqabbla ma’ dawk li jużaw il-ġenerazzjoni abbord. Fil-każ preżenti, wieħed għandu jistenna inqas distorsjoni sinifikanti tat-tip li ssemmiet hawn fuq billi l-Ġermanja se tirrispetta l-livell minimu ta’ tassazzjoni preskritt mid-Direttiva 2003/96/KE.Rigward il-kompetizzjoni bejn il-portijiet, f’sitwazzjoni fejn, kif intqal hawn fuq, l-użu tal-elettriku mill-art, tal-anqas fuq medda qasira ta’ żmien, mhuwiex probabbli li jsir iktar ekonomiku mill-ġenerazzjoni abbord minkejja t-tnaqqis fit-taxxa, dan it-tnaqqis fit-taxxa mhuwiex probabbli wkoll li joħloq distorsjoni sinifikanti fil-kompetizzjoni bejn il-portijiet billi jħajjar il-bastimenti jibdlu l-itinerarju tagħhom skont id-disponibbiltà ta’ din l-opzjoni.Fl-aħħar nett, wieħed jista’ jżid li l-perjodu ta’ żmien li għalih qed tiġi proposta l-awtorizzazzjoni ta’ rata ta’ taxxa mnaqqsa huwa qasir biżżejjed biex jagħmilha improbabbli li l-analiżi li saret fiż-żewġ paragrafi preċedenti tinbidel qabel id-data ta’ skadenza.Perjodu ta’ applikazzjoni tal-miżura u l-iżvilupp tal-qafas tal-UE dwar it-Tassazzjoni fuq l-EnerġijaFil-prinċipju, il-perjodu tal-applikazzjoni tad-deroga għandu jkun twil biżżejjed sabiex ma jiskoraġġix lill-operaturi portwali milli jagħmlu l-investimenti neċessarji. Dan l-objettiv għandu jiġi rikonċiljat, madankollu, mal-ħtieġa li tiġi riveduta l-pożizzjoni miksuba fil-Ġermanja fil-ħin opportun u l-ħtieġa li ma jiġux imminati l-iżviluppi futuri tal-qafas legali eżistenti. F’dan ir-rigward, ta’ min jiftakar li fit-13 ta’ April 2011 il-Kummissjoni pproponiet reviżjoni tad-Direttiva 2003/96/KE[10] bil-għan li tallinjaha aktar mill-qrib mal-objettivi tal-politiki dwar l-enerġija u l-ambjent u b’mod partikolari l-miri dwar it-tibdil fil-klima għall-perjodu wara l-2013. Din il-proposta tinkludi wkoll dispożizzjoni li titlob lill-Istati Membri jeżentaw mit-taxxa sal-31 ta’ Diċembru 2020 l-elettriku mill-art (abbozz tal-Artikolu 14(1)(e)). Taħt dawn iċ-ċirkustanzi, jidher xieraq li l-awtorizzazzjoni mitluba tingħata għal perjodu ta’ tliet snin, suġġetta madankollu għad-dħul fis-seħħ ta’ dispożizzjonijiet ġenerali dwar il-kwistjoni, f’mument li jkun aktar kmieni mill-iskadenza prevista.Regoli dwar l-għajnuna mill-istatIr-rata ta’ taxxa ta’ 0,50 €/MWh prevista mill-awtoritajiet Ġermaniżi tirrispetta l-livell minimu ta’ tassazzjoni skont l-Artikolu 10 tad-Direttiva 2003/96/KE. Il-miżura għalhekk taqa’ taħt l-hekk imsejjaħ Regolament għal Eżenzjoni Ġenerali Sħiħa (Regolament (KE) Nru 800/2008)[11] u hija, b’hekk, eżentata mill-ħtieġa ta’ notifika minn qabel.2. Riżultati tal-konsultazzjonijiet mal-partijiet interessati u Valutazzjoni tal-ImpattKonsultazzjoni mal-partijiet interessatiDin il-proposta hija bbażata fuq talba magħmula mill-Ġermanja u tirrigwarda biss lil dan l-Istat Membru.Ġbir u użu ta’ kompetenziM’hemmx bżonn ta’ kompetenzi esterni.Valutazzjoni tal-impattDin il-proposta tikkonċerna l-awtorizzazzjoni lil Stat Membru individwali fuq talba tiegħu stess.3. Elementi legali tal-PropostaDin il-proposta għandha l-għan li tawtorizza lill-Ġermanja biex tidderoga mid-dispożizzjonijiet ġenerali tad-Direttiva tal-Kunsill 2003/96/KE u tapplika rata mnaqqsa ta’ 0,50 €/MWh bħala taxxa fuq l-elettriku li jiġi fornut direttament lill-bastimenti rmiġġati f’port.Bażi legaliL-Artikolu 19 tad-Direttiva tal-Kunsill 2003/96/KE.Prinċipju tas-sussidjaretàIl-qasam tat-tassazzjoni indiretta kopert mill-Artikolu 113 tat-TFUE ma jaqax fih innifsu taħt il-kompetenza esklussiva tal-Unjoni Ewropea skont it-tifsira tal-Artikolu 3 tat-TFUE.Madankollu, l-eżerċizzju mill-Istati Membri tal-kompetenzi tagħhom f’dan il-qasam, huwa strettament ċirkostritt u limitat mid-dritt eżistenti tal-UE. Skont l-Artikolu 19 tad-Direttiva 2003/96/KE, il-Kunsill biss għandu s-setgħa li jawtorizza lil-Stat Membru jintroduċi aktar eżenzjonijiet jew tnaqqis fit-tifsira ta’ dik id-dispożizzjoni. L-Istati Membri ma jistgħux jieħdu post il-Kunsill.Il-proposta għalhekk tirrispetta l-prinċipju tas-sussidjaretà.Prinċipju tal-proporzjonalitàIl-proposta tirrispetta l-prinċipju tal-proporzjonalità. It-tnaqqis fit-taxxa ma jaqbiżx dak li huwa meħtieġ sabiex jintlaħaq l-għan inkwistjoni (ara l-konsiderazzjonijiet dwar l-aspetti tas-Suq intern u l-kompetizzjoni ġusta, aktar ’il fuq).Għażla ta’ strumentiStrument(i) propost(i): Deċiżjoni tal-Kunsill.L-Artikolu 19 tad-Direttiva 2003/96 jipprovdi għal din it-tip ta’ miżura biss.4. Implikazzjonijiet baġitarjiIl-miżura ma timponi l-ebda piż finanzjarju jew amministrattiv fuq l-Unjoni. Il-proposta għalhekk ma għandha l-ebda impatt fuq il-baġit tal-Unjoni.2011/0133 (NLE)Proposta għalDEĊIŻJONI TAL-KUNSILLli tawtorizza lill-Ġermanja tapplika rata mnaqqsa ta’ taxxa fuq l-elettriku pprovdut lil bastimenti rmiġġati f’port ("elettriku mill-art") skont l-Artikolu 19 tad-Direttiva 2003/96/KEIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea,Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku[12], u b’mod partikolari l-Artikolu 19 tagħha,Wara li kkunsidra l-proposta mill-Kummissjoni Ewropea,Billi:1.  Permezz ta’ l-ittra tas-27 ta’ Diċembru 2010, il-Ġermanja talbet l-awtorizzazzjoni biex tapplika rata mnaqqsa ta’ taxxa fuq l-elettriku pprovdut direttament lil bastimenti rmiġġati f’port ("elettriku mill-art") skont l-Artikolu 19 tad-Direttiva 2003/96/KE.2.  Bit-tnaqqis li beħsiebha tapplika, il-Ġermanja għandha l-għan li tippromwovi użu aktar mifrux ta’ elettriku mill-art bħala mod li jagħmel inqas ħsara lill-ambjent biex il-vapuri jissodisfaw il-ħtiġijiet tagħhom tal-elettriku waqt li jkunu rmiġġati fil-portijiet meta mqabbel mal-ħruq ta’ fjuwil tal-bastimenti abbord il-bastimenti.3.  Billi l-użu tal-elettriku mill-art jevita l-emissjonijiet ta’ pollutanti tal-arja assoċjati mal-ħruq ta’ fjuwils tal-bastimenti abbord il-bastimenti fl-irmiġġ, huwa jikkontribwixxi għal titjib fil-kwalità tal-arja lokali fl-ibliet portwali. Il-miżura għalhekk hija mistennija li tikkontribwixxi għall-objettivi tal-politiki tal-UE dwar l-ambjent u s-saħħa.4.  L-awtorizzazzjoni tal-Ġermanja biex tapplika rata mnaqqsa ta’ tassazzjoni fuq l-elettriku għall-elettriku mill-art ma tmurx lil hinn minn dak li hu meħtieġ sabiex jintlaħaq l-objettiv hawn fuq imsemmi, peress li fil-maġġoranza tal-każijiet, il-ġenerazzjoni abbord se tibqa’ l-iżjed alternattiva kompetittiva. Għall-istess raġuni, u minħabba l-livell preżenti relattivament baxx ta’ penetrazzjoni tat-teknoloġija fis-suq, il-miżura mhijiex probabbli li twassal għal distorsjonijiet sinifikanti fil-kompetizzjoni matul l-implimentazzjoni tal-miżura u għalhekk mhix se taffettwa b’mod negattiv il-funzjonament xieraq tas-suq intern.5.  Mill-Artikolu 19(2) tad-Direttiva 2003/96/KE joħroġ li kull awtorizzazzjoni mogħtija skont dik id-dispożizzjoni jrid ikollha żmien strettament limitat. Minħabba l-ħtieġa ta’ perjodu suffiċjentement twil sabiex l-operaturi portwali ma jiġux skoraġġuti milli jagħmlu l-investimenti meħtieġa, iżda wkoll il-ħtieġa li tiġi eżaminata l-pożizzjoni miksuba fil-Ġermanja fil-ħin opportun u l-ħtieġa li ma jiġux imminati l-iżviluppi futuri tal-qafas legali eżistenti, huwa xieraq li l-awtorizzazzjoni mitluba tingħata għal perjodu ta’ tliet snin, suġġetta madankollu għad-dħul fis-seħħ ta’ dispożizzjonijiet ġenerali dwar il-materja, f’mument aktar kmieni mill-iskadenza prevista,ADOTTA DIN ID-DEĊIŻJONI:Artikolu 1Il-Ġermanja hija b’dan awtorizzata tapplika rata mnaqqsa ta’ tassazzjoni fuq l-elettriku fornut direttament lil bastimenti rmiġġati fil-portijiet, għajr dgħajjes għal użu rikreattiv privat, bil-kundizzjoni li jiġu rrispettati l-livelli minimi ta’ tassazzjoni skont l-Artikolu 10 tad-Direttiva 2003/96/KE.Artikolu 2Din id-Deċiżjoni għandha tapplika mill-20 jum wara l-pubblikazzjoni tagħha f’ Il-Ġurnal Uffiċjali tal-Unjoni Ewropea . Hija m’għandhiex tibqa’ tapplika wara tliet snin.Madankollu, jekk il-Kunsill, filwaqt li jaġixxi fuq il-bażi tal-Artikolu 113 TFUE, jipprovdi għal regoli ġenerali dwar il-vantaġġi fiskali għall-elettriku mill-art, din id-Deċiżjoni ma tibqax tapplika minn dak il-jum li fih isiru applikabbli dawk ir-regoli ġenerali.Artikolu 3Din id-Deċiżjoni hija indirizzata lir-Repubblika Federali tal-Ġermanja.Magħmul fi Brussell,Għall-KunsillIl-President [1] Id-Direttiva tal-Kunsill 2003/96/KE tas-27 ta’ Ottubru 2003 li tirriforma l-qafas tal-Komunità dwar tassazzjoni fuq prodotti ta’ enerġija u elettriku, ĠU L 283 tal-31.10.2003 p. 51[2] Il-Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni – L-Iskopijiet strateġiċi u rakkomandazzjonijiet għall-politika tat-trasport marittimu tal-UE sal-2018, COM (2009) 8 finali.[3] Rakkomandazzjoni tal-Kummissjoni 2006/339/KE tat-8 ta’ Mejju 2006 dwar il-promozzjoni tal-elettriku mill-art għall-użu mill-bastimenti sorġuti fil-portijiet tal-Komunità (ĠU L 125, 12.5.2006)..[4] Ara n-nota 2 aktar ‘il fuq.[5] Ara d-Direttiva 2008/50/KE tal-Parlament Ewropew u tal-Kunsill tal-21 ta’ Mejju 2008 dwar il-kwalità tal-arja fl-ambjent u arja iktar nadifa għall-Ewropa (ĠU L 152 tal-11.6.2008).[6] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Politika Marittima Integrata għall-Unjoni Ewropea tal-10.10.2007, COM (2007) 575 finali u d-dokument ta’ ħidma tal-persunal tal-Kummissjoni – Dokument li jakkumpanja l-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Politika Marittima Integrata għall-Unjoni Ewropea tal-10.10.2007, SEC (2007) 1278.[7] F’okkażjoni preċedenti, il-Kummissjoni stmat li l-bidla għall-elettriku mill-art se twassal għal tnaqqis medju ta’ 50% fl-emissjonijiet tas-CO2, ara n-nota 2 f’qiegħ il-paġna. Madankollu, l-impatt tal-miżura inkwistjoni jista’ jvarja b’mod konsiderevoli minn dan il-valur medju billi jiddependi b’mod kruċjali fuq l-intensità tal-karbonju tal-qasam tas-suq rilevanti u l-ħin eżatt meta tkun se sseħħ id-domanda addizzjonali għall-elettriku.[8] Ara l-artikolu 1 tal-Ftehim tas-16 ta’ Mejju 1952 bejn l-Istati tax-xatt tar-Rhine u l-Belġju dwar it-trattament doganali u fiskali taż-żejt tal-gass li tintuża bħala forniment tal-vapuri fin-navigazzjoni tar-Rhine (Bundesgesetzblatt 1953, parti II, p. 531).[9] Ara Direttorat Ġenerali għall-Ambjent tal-Kummissjoni Ewropea, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, Awwissu 2005, http://ec.europa.eu/environment/air/pdf/task2_shoreside.pdf. L-analiżi tal-kostijiet saret għat-tliet portijiet ta’ Gothenburg (l-Isvezja), Juneau u Long Beach (USA).[10] Proposta għal Direttiva tal-Kunsill li temenda d-Direttiva 2003/96/KE li tirriforma l-istruttura tal-Komunità dwar tassazzjoni fuq prodotti ta’ enerġija u elettriku, COM (2011) 169/3.[11] Regolament tal-Kummissjoni (KE) Nru 800/2008 tas-6 ta’ Awwissu 2008 li jiddikjara ċerti kategoriji ta’ għajnuna bħala kompatibbli mas-suq komuni skont l-Artikoli 87 u 88 tat-Trattat (Regolament għal Eżenzjoni Ġenerali Sħiħa), ĠU L 214, 9.8.2008.[12] ĠU L 283, 31.10.2003, p. 51.


|

52010PC0437

Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/003 ES/Galicia Textiles minn Spanja)  /* COM/2010/0437 finali */

	[pic] | IL-KUMMISSJONI EWROPEA |Brussel 20.8.2010KUMM(2010) 437 finaliProposta għalDEĊIŻJONI TAL-PARLAMENT EWROPEW U TAL-KUNSILLdwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/003 ES/Galicia Textiles minn Spanja)MEMORANDUM TA’ SPJEGAZZJONIIl-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba[1] jippermetti li jintuża l-Fond Ewropew ta' Aġġustament għall-Globalizzazzjoni (EGF) sal-limitu massimu annwali ta' EUR 500 miljun, u dan apparti mill-intestaturi rilevanti tal-qafas finanzjarju.Ir-regoli applikabbli għall-għotjiet mill-EGF huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2].Fil-5 ta' Frar 2010, Spanja bagħtet l-applikazzjoni EGF/2010/003 ES/Galicia Testiles għal kontribuzzjoni finanzjarja mill-EGF, wara li diversi persuni sfaw bla xogħol minn 82 intrapriża li joperaw fin-NACE Reviżjoni 2 Diviżjoni 14 (manifattura ta' prodotti tal-ilbies)[3] fir-reġjun NUTS II Galicia (ES11) fi Spanja.Wara analiżi fil-fond ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006, li l-kundizzjonijiet għal kontribuzzjoni finanzjarja skont dan ir-Regolament huma ssodisfati.SOMMARJU TAL-APPLIKAZZJONI U L-ANALIŻIDejta ewlenija:Nru ta’ referenza tal-EGF EGF/2010/003Stat Membru SpanjaArtikolu 2 (b)Intrapriżi konċernati 82Ir-reġjun NUTS II Galicia (ES11)Taqsima Reviżjoni 2 tan-NACE 14 (manifattura ta' ħwejjeġ li jintlibsu)Perjodu ta’ referenza 1/3/2009 sat-30/11/2009Data tal-bidu għas-servizzi personalizzati 8/2/2010Data tal-applikazzjoni 5/2/2010Sensji matul il-perjodu ta' referenza 703Ħaddiema bla xogħol fil-mira tal-appoġġ 500Servizzi personalizzati: baġit f'EUR 2 645 000Nefqa għall-implimentazzjoni tal-EGF[4]: baġit f'EUR 193 000nefqa f'% għall-implimentazzjoni tal-EGF 6,80Baġit totali f'EUR 2 838 000Il-kontribuzzjoni tal-EGF f'EUR (65 %) 1 844 7001.  L-applikazzjoni tressqet quddiem il-Kummissjoni fit-5 ta’ Frar 2010 u kienet sostnuta b'tagħrif addizzjonali sal-11 ta’ Mejju 2010.2.  L-applikazzjoni tissodisfa l-kundizzjonijiet biex jitnieda l-EGF kif stabbilit fl-Artikolu 2(b) tar-Regolament (KE) Nru 1927/2006, u tressqet fil-limitu ta' żmien ta' 10 ġimgħat imsemmi fl-Artikolu 5 ta' dak ir-Regolament.Ir-rabta bejn is-sensji u t-tibdiliet strutturali ewlenin fix-xejriet kummerċjali dinjin minħabba l-globalizzazzjoni jew il-qagħda finanzjarja u ekonomika globali3.  Sabiex tiġi stabbilita r-rabta bejn is-sensji u l-bidliet strutturali kbar fis-sistemi kummerċjali dinjija minħabba l-globalizzazzjoni, Spanja ssostni li l-liberalizzazzjoni tal-kummerċ fit-tessuti u l-ħwejjeġ wasslet għal bidliet radikali fl-istruttura tal-kummerċ dinji. Skont il-figuri tal-EUROSTAT[5] l-importazzjonijiet ta' ħwejjeġ fl-UE-27 żdiedu b'20,5 % minn EUR 49 305 miljun għal EUR 59 433 miljun bejn l-2005 u l-2008. Il-fornitur ewlieni kien iċ-Ċina b'żieda ta' 49,2 % ta' importazzjonijiet fl-UE-27 fil-perjodu 2005-08.4.  L-applikant jirreferi b'mod ulterjuri għal tendenza ġenerali fl-industrija tat-tessuti u l-ħwejjeġ biex jiddelokalizza l-produzzjoni lejn pajjiżi b'anqas spejjeż barra mill-UE, bħat-Tuneżija, iċ-Ċina, il-Marokk u l-pajjiżi Asjatiċi diversiTurija tal-għadd ta’ sensji u konfomità mal-kriterji tal-Artikolu 2(b)5.  Spanja ressqet din l-applikazzjoni skont il-kriterji ta' intervent tal-Artikolu 2(b) tar-Regolament (KE) Nru 1927/2006 li jitlob li jkun hemm mill-anqas 500 sensja fuq perjodu ta' disa' xhur f'intrapriżi li joperaw fl-istess Reviżjoni NACE Diviżjoni 2 f'reġjun wieħed jew żewġ reġjuni kontigwi fil-livell tan-NUTS II fi Stat Membru.6.  L-applikazzjoni ssemmi 703 sensja fi 82 intrapriża li joperaw fl-istess NACE Reviżjoni 2 Diviżjoni 14 (manifattura ta' ħwejjeġ li jintlibsu) tul il-perjodu ta' referenza ta' disa' xhur mill-1 ta' Marzu 2009 sat-30 ta' Novembru 2009, li jinsabu kollha fir-reġjun NUTS II Galicia (ES11). Dawn is-sensji kollha ġew ikkalkolati skont it-tieni inċiż tat-tieni paragrafu tal-Artikolu 2 tar-Regolament (KE) Nru 1927/2006.Spjegazzjoni tan-natura mhux prevista ta’ dawn is-sensji7.  L-awtoritajiet Spanjoli jsostnu li l-kuntest ekonomiku ġdid bħala riżultat tal-kriżi finanzjarja u ekonomika, li ma setgħax ikun imbassar, ħalla impatt negattiv fuq l-industrija tat-tessuti u l-ħwejjeġ mit-tielet kwart tal-2008 'l hawn. In-natura mhux prevista tal-kriżi laqtet kemm il-provvista kif ukoll id-domanda fis-settur tat-tessuti: il-kundizzjonijiet li jirregolaw l-aċċess għall-kreditu bil-ħsieb li jiffinanzjaw l-attivitajiet tas-settur saru ħafna aktar gravi, waqt li t-tnaqqis fid-domanda tal-konsumatur fl-istess ħin iġġenerat żieda fin-numru ta' nuqqasijiet ta' ħlas. Fl-2008, dan irriżulta f'numru ferm akbar ta' fallimenti fl-industrija tat-tessuti meta mqabbel mal-2007 bir-riżultant ta' telf ta' impjiegi. Biex ikun spjegat dan, l-applikant ikkwota d-dejta tas-Sigurtà Soċjali, li tindika li fl-ewwel xhur tal-2009, intilfu 2 500 impjieg fl-industrija tat-tessuti u l-ħwejjeġ fil-Galicia.Identifikazzjoni tal-intrapriżi li taw is-sensji u l-ħaddiema fil-mira tal-għajnuna8.  L-applikazzjoni ssemmi total ta' 703 sensji li minnhom 500 huma fil-mira tal-assistenza fit-82 intrapriża li ġejjin:Intrapriżi u għadd ta' sensji |Caramelo S.A., A Coruña | 237 | Nova Têxtil Alaricana S.L.L., Ourense | 12 |Peter John, A Coruña | 17 | Textiles Lendega, Ourense | 2 |Imperdible, A Coruña | 10 | Fil&Fil Camisero, Ourense | 1 |Melusiana S.L., A Coruña | 5 | Roberto Verino, Ourense | 1 |Baselytex S.L., A Coruña | 1 | Sociedad Textil Lonia, Ourense | 1 |Paulmoni Camiseri S.L., A Coruña | 4 | VDR Confecciones SLU, Ourense | 2 |Castmar S.L., A Coruña | 3 | VDR Punto SL, Ourense | 3 |Confecciones Nazabel S.L., A Coruña | 6 | Trinidad Viduera Design SL | 1 |Galicia Textil, A Coruña | 20 | Grupo Três Fashion SL, Ourense | 2 |Servicios Gallegos de Tejeduria S.L., A Coruña | 2 | Futura Linea, Pontevedra | 3 |Creaciones Teyma 2003 S.L., A Coruña | 15 | Gonzabell, Pontevedra | 12 |Confecciones Furelos S.L., A Coruña | 2 | Model Novia, Pontevedra | 15 |Galitex S.A., A Coruña | 2 | Selmark, Pontevedra | 5 |Jevaso S.L., A Coruña | 3 | Sotexga S.L.L., Pontevedra | 7 |Confecciones Cotelo, A Coruña | 7 | Umbro, Pontevedra | 4 |Maria y Nieves S.L., A Coruña | 6 | Textiles Rocabe S.L., Pontevedra | 2 |Tocci, A Coruña | 6 | Industrias Kamay, Pontevedra | 18 |Céltica de confecciones, A Coruña | 1 | Toypes, Pontevedra | 20 |Confecciones Carioca S.L., A Coruña | 1 | Montoto, Pontevedra | 102 |Vicente Romeo S.L., A Coruña | 2 | Florentino, Pontevedra | 1 |Volvoreta S.A, A Coruña | 1 | Creaciones y Diseño Alonsan S.L., Pontevedra | 12 |Vicaro Confeccion S.L., A Coruña | 2 | Confecciones Labora, Pontevedra | 16 |Confeccionnes Liñaza S.L., A Coruña | 1 | Confecciones José Abal Pereira, Pontevedra | 1 |Mafecco, A Coruña | 1 | Pilar Bande S.L., Pontevedra | 2 |Ibia Textil SL, A Coruña | 1 | Cintugal, Pontevedra | 1 |Rosa de Neira S.L., A Coruña | 2 | Confecciones Gundemaro, Pontevedra | 9 |Confecciones Lema, A Coruña | 12 | Enmanuel, Pontevedra | 4 |Confecciones Goa, A Coruña | 10 | Iglesias Duro S.L., Pontevedra | 2 |Veiga de Compostela, A Coruña | 1 | Naffta, Pontevedra | 6 |Confecciones intimas, A Coruña | 1 | Lacemar Sport S.L., Pontevedra | 3 |Confeciones Careixon, A Coruña | 1 | Ponte Punto SA, Pontevedra | 2 |Chao Prieto S.L., Lugo | 5 | Sebasian Criado del Rey de Haz, Pontevedra | 1 |Diseño Tecnologico Textil Galicia S.L., Lugo | 1 | Ganirope S.L., Pontevedra | 1 |Almacenes Martinez, Lugo | 1 | Sposa Novias, Pontevedra | 1 |Vidrio, Ourense | 12 | Stylmalla, Pontevedra | 3 |Confecciones Domingo S.L., Ourense | 2 | Short Cut, Pontevedra | 2 |Delgado Fabello S.L., Ourense | 3 | Modatest, Pontevedra | 1 |Sociedad Textil Monterrey S.L., Ourense | 5 | Presagio S.L., Pontevedra | 1 |Modalher Outomuro S.L., Ourense | 3 | Confecciones Minada S.L., Pontevedra | 1 |Euro Gomca, Ourense | 1 | Doberty, Pontevedra | 1 |Marcos Moda S.L., Ourense | 2 | Confecciones Salnés, Pontevedra | 1 |Total ta' Intrapriżi: 82 | Total ta' dawk sensji: 703 |9.  It-tqassim tal-ħaddiema fil-mira huwa kif ġej:Kategorija Għadd PerċentwaliIrġiel 68 13,5Nisa 432 86,5Ċittadini tal-UE 484 96,7Ċittadini minn barra l-UE 16 3,3Minn 15 sa 24 sena 0 0,0Minn 25 sa 54 sena 457 91,4Età 'l fuq minn 54 sena 43 8,610.  F'termini ta' kategoriji professjonali jitqassmu kif ġej:Kategorija Għadd PerċentwaliOperaturi tal-magni tat-tessuti 194 38,9Persunal fil-maħżen 57 11,3Persuni li jaħdmu fit-tqattigħ 49 9,8Persuni inkarigati mill-mogħdija 47 9,4Spetturi 35 7,0Ħajjata 12 2,5Persuni li jaqtgħu l-mudelli 6 1,2Oħrajn 100 19,911.  Id-19,9 % elenkati taħt "oħrajn" jaqgħu f'kategoriji varji, bħalma huma persunal kummerċjali, kondutturi, persunal tal-informatika, persunal tat-tindif u mekkaniks.12.  Skont l-Artikolu 7 tar-Regolament (KE) Nru 1927/2006, Spanja kkonfermat li ġiet applikata u se tkompli tapplika politika ta' ugwaljanza bejn in-nisa u l-irġiel kif ukoll ta' nondiskriminazzjoni matul l-istadji varji tal-implimentazzjoni tal-EGF u, b'mod partikolari, għall-aċċess fl-EGF.Deskrizzjoni tat-territorju kkonċernat u l-awtoritajiet u l-partijiet interessati tiegħu:13.  It-territorju kkonċernat huwa l-komunità awtonoma tal-Galicia, magħmula mill-provinċji ta' A Coruña, Lugo, Ourense u Pontevedra. L-awtoritajiet pubbliċi ewlenin ikkonċernati huma l-'Conselleria de Traballo e Benestar' u l-'Conselleria de Economia e Industria'.14.  Il-partijiet interessati jinkludu l-konfederazzjoni għall-industrija tat-tessuti f'Galicia (COINTEGA[6]), l-assoċjazzjoni għall-industrija tal-innittjar u l-ħwejjeġ f'Lugo, Ourense u Pontevedra (AICLOP[7]), l-assoċjazzjoni tal-intraprendituri fl-industrija tal-ħwejjeġ lesti ta' A Coruña, kif ukoll it-trade unions Comisiones Obreras (CC.OO) u Unión General de Trabajadores (UGT).L-impatt mistenni tas-sensji fir-rigward tal-impjiegi lokali, reġjonali jew nazzjonali15.  Spanja ssostni li l-Galicia ntlaqtet mill-kriżi industrijali. Matul il-perjodu 2007-09, 32 700 impjieg intilfu fl-industrija, li minnhom 4 414 fl-industrija tat-tessuti, 3 940 fl-industrija tal-karozzi, u 2 098 fl-industrija marittima. Is-sensji koperti minn din l-applikazzjoni aggravaw il-problema.16.  Ail-livell tal-provinċji kkonċernati mis-sensji, l-applikant uża l-informazzjoni mill-Istitut tal-Istatistika tal-Galicia[8], li turi li għal Frar 2009 u fir-rigward tan-numru ta' ħaddiema impjegati fin-NACE Reviżjoni 2 Diviżjoni 14 is-sensji koperti minn din l-applikazzjoni jirrappreżentaw dan is-sehem li ġej: 9,68 % f'Pontevedra, 5 % f'Lugo, 4,4 % f'A Coruña u 2,23 % f'Ourense.Pakkett ikkoordinat ta' servizzi personalizzati li jridu jiġu ffinanzjati u analiżi tal-ispejjeż stmati, inkluża l-komplementarjetà tiegħu mal-azzjonijiet iffinanzjati mill-Fondi Strutturali17.  Il-miżuri kollha li ġejjin jikkombinaw flimkien biex jiffurmaw pakkett ikkoordinat ta' servizzi personalizzati mmirati biex jintegraw mill-ġdid il-ħaddiema fis-suq tax-xogħol:18.  Gwida professjonali : se tingħata lill-500 parteċipant u tkopri l-profili tal-ħaddiema, l-identifikazzjoni tal-itinerarji tar-ri-integrazzjoni personalizzata u monitoraġġ individwali.19.  Taħriġ u taħriġ mill-ġdid : timmira lejn it-taħriġ ta' 100 ħaddiem għal impjiegi b'valur miżjud ogħla fis-settur tat-tessuti, eż. id-disinn, l-amministrazzjoni, it-teknoloġija, id-distribuzzjoni u l-loġistika (programm imsejjaħ TExmellora) u taħriġ ieħor għal 50 ħaddiem għal impjieg ġdid f'settur differenti (programm imsejjaħ InsireTEX). Għaż-żewġ programmi t-taħriġ se jkun jikkorrispondi għall-ħtiġiet ta' opportunitajiet potenzjali ġodda ta' impjiegi.20.  Promozzjoni ta' intraprenditorija : timmira 50 ħaddiem bil-għan li jiġi promoss l-impjieg indipendenti, il-ħolqien ta' kooperattivi u impriżi żgħar u ta' daqs medju permezz ta' programm imsejjaħ Texcreación. Din tkopri l-identifikazzjoni ta' opportunitajiet tas-suq, analiżi ta' fattibilità, taħriġ, twaqqif ta' pjan ta' negozju u l-monitoraġġ u l-iggwidar.21.  Vawċers ta' mobilità : timmira għall-promozzjoni tal-mobilità ġeografika billi tikkontribwixxu għall-ispejjeż tagħha. Hu stmat li 70 ħaddiem se jibbenefikaw minn din il-miżura imsejħa MoveTEX.22.  Vawċers ta' taħriġ : hija koperta minn programm imsejjaħ TExTIC, li jipprovdi taħriġ ta' ICT meqjus essenzjali għall-attivitajiet ta' tiftix ta' impjiegi. Hu stmat li 160 ħaddiem se jkunu jixtiequ jibbenefikaw minn din il-miżura.23.  Appoġġ għall-bilanċ aħjar bejn il-ħajja u x-xogħol : hi koperta bi programm imsejjaħ Texconcilia. Tikkonsisti minn appoġġ finanzjarju ta' kull xahar ta' madwar EUR 400 għal massimu ta' 10 xhur. Hija timmira li tkopri l-ispejjeż għall-kombinazzjoni aħjar tal-ħajja privata, familjari u dik tax-xogħol, b'mod partikolari jekk is-sitwazzjoni tax-xogħol ġdid ikollha r-riskju li taffettwa negattivament il-bilanċ bejn il-ħajja tax-xogħol minħabba vjaġġi twal lejn u mix-xogħol jew bidliet fid-distribuzzjoni tal-ħin tal-ħajja tax-xogħol. Hu stmat li 50 parteċipant se jibbenefikaw minn din il-miżura.24.  In-nefqa għall-implimentazzjoni tal-EGF, li hija inkluża fl-applikazzjoni, skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, ġestjoni, tagħrif u pubbliċità u ta’ kontroll kif ukoll informazzjoni u pubbliċità. L-attivitajiet preparatorji jinkludu studju dwar il-karatteristiċi tax-xogħol tal-industrija tat-tessuti li ser jintuża bħala referenza minn dawk kollha involuti fl-integrazzjoni mill-ġdid fis-suq tax-xogħol tal-ħaddiema kkonċernati li ngħataw is-sensja. L-ispiża totali ta' dan l-istudju hija stmata li tkun ta' EUR 93 000.25.  Is-servizzi personalizzati ppreżentati mill-awtoritajiet Spanjoli huma miżuri attivi tas-suq tax-xogħol fi ħdan l-azzjonijiet eliġibbli definiti fl-Artikolu 3 tar-Regolament (KE) Nru 1927/2006 L-awtoritajiet Spanjoli jistmaw li l-ispejjeż totali ta’ dawn is-servizzi huma ta’ EUR 2 645 000 u li l-ispiża għall-implimentazzjoni tal-EGF hija ta' EUR 193 000 (= 6,8 % tal-ammont totali). Il-kontribut totali mitlub mill-EGF huwa ta’ EUR 1 844 700 (65 % tal-ispejjeż totali).Azzjonijiet | L-għadd stmat ta’ ħaddiema fil-mira | L-ispiża stmata għal kull ħaddiem fil-mira (f'EUR) | Spejjeż totali (l-EGF u l-kofinanzjament nazzjonali) (f’EUR) |Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) |Gwida professjonali (Orientación professional) | 500 | 2 250 | 1 125 000 |Taħriġ u taħriġ mill-ġdid (Formación y reciclaje) | 150 | 4 500 | 675 000 |Promozzjoni tal-intraprenditorija (Fomento del espiritu empresarial) | 50 | 4 500 | 225 000 |Vawċers ta' mobilità (Permisos para movilidad) | 70 | 2 000 | 140 000 |Vawċers ta' taħriġ (Permisos para movilidad) | 160 | 1 750 | 280 000 |Appoġġ għar-rikonċiljazzjoni (Ayudas para la conciliación)n | 50 | 4 000 | 200 000 |Sottototal tas-servizzi personalizzati | 2 645 000 |Spiża għall-implimentazzjoni tal-EGF (it-tielet paragrafu tal-Artikolu 3 tar-Regolament (KE) Nru 1927/2006) |Attivitajiet ta' preparazzjoni | 123 000 |Ġestjoni | 15 000 |Informazzjoni u pubbliċità | 25 000 |Attivitajiet ta' kontroll | 30 000 |Subtotal tan-nefqa għall-implimentazzjoni tal-EGF | 193 000 |Stima tal-ispejjez totali | 2 838 000 |Kontribut tal-EGF (65 % tal-ispejjeż totali) | 1 844 700 |26.  Spanja tikkonferma li l-miżuri deskritti hawn fuq huma komplementarji mal-azzjonijiet iffinanzjati mill-Fondi Strutturali. Barra minn hekk, l-awtoritajiet Spanjoli indikaw li bħalissa m'hemm l-ebda programm speċifiku għall-ħaddiema li ngħataw is-sensja mill-industrija tat-tessuti. Hemm biss programm ġenerali li jipprovdi miżuri ta' taħriġ għall-ħaddiema bla xogħol.Id-data/dati meta nbdew jew meta huwa maħsub li jinbdew servizzi personalizzati lill-ħaddiema affettwati27.  Spanja bdiet is-servizzi personalizzati għall-ħaddiema affettwati inklużi fil-pakkett koordinat propost lill-EGF għall-kofinanzjament, fit-8 ta' Frar 2010. Din id-data għalhekk tirrappreżenta l-bidu tal-perjodu ta' eliġibbiltà għal kull għajnuna li tista' tingħata mill-EGF.Il-proċeduri għall-konsultazzjoni mal-imsieħba soċjali28.  L-imsieħba soċjali ġew ikkonsultati dwar il-pakkett koordinat ta' miżuri permezz tal-forum tad-djalogu soċjali għas-settur tat-tessuti li jinvolvi l-Xunta de Galicia, min iħaddem u t-trade uninons.29.  L-awtoritajiet Spanjoli kkonfermaw li r-rekwiżiti stipulati fil-leġiżlazzjoni nazzjonali u tal-Unjoni li jikkonċernaw is-sensji kollettivi ġew sodisfatti.Tagħrif dwar azzjonijiet li huma obbligatorji skont il-liġi nazzjonali jew il-ftehimiet kollettivi30.  Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Spanjoli fl-applikazzjoni tagħhom:31.  ikkonfermaw li l-kontribuzzjoni finanzjarja mill-EGF ma tiħux post il-miżuri li huma r-responsabbiltà ta' kumpaniji skont il-liġi nazzjonali jew ftehimiet kollettivi;32.  taw prova li l-azzjonijiet jipprovdu appoġġ għal ħaddiema individwali u m’għandhomx jintużaw għar-ristrutturazzjoni ta' kumpaniji jew setturi;33.  ikkonfermaw li l-azzjonijiet eliġibbli msemmija fil-punti 17 sa 19 hawn fuq ma jirċevux għajnuna minn strumenti finanzjarji Komunitarji oħra.Is-sistemi ta’ ġestjoni u ta’ kontroll34.  Spanja nnotifikat lill-Kummissjoni li l-kontribuzzjoni finanzjarja se tkun ġestita u kkontrollata mill-istess entitajiet li jiġġestixxu u jikkontrollaw l-Fond Soċjali Ewropew (ESF) li jiffinanzja lil Spanja. Id-Dirección General de Planificación y Fondos Comunitarios f'kooperazzjoni mad-Dirección General de Relaciones Laborales de la Xunta de Galicia se jkun il-korp intermedju għall-awtorità ta' tmexxija.Finanzjament35.  Fuq il-bażi tal-applikazzjoni minn Spanja, il-kontribuzzjoni proposta mill-EGF għall-pakkett ikkoordinat tas-servizzi personalizzati hija ta' EUR 1 844 700, li tirrappreżenta 65 % tal-ispiża totali. L-allokazzjoni proposta tal-Kummissjoni minn dan il-Fond hija bbażata fuq l-informazzjoni li kienet diponibbli minn Spanja.36.  Minħabba l-kontribut massimu possibbli mill-EGF stabbilit skont l-Artikolu 10(1) tar-Regolament (KE) Nru 1927/2006, kif ukoll l-ambitu tar-riallokazzjoni ta' approprjazzjonijiet, il-Kummissjoni qiegħda tipproponi li tuża l-ammont totali msemmi hawn fuq mill-EGF, li għandu jiġi allokat taħt l-intestatura 1a tal-qafas finanzjarju.37.  L-ammont ta' kontribut finanzjarju propost jippermetti li aktar minn 25 % tal-ammont annwali massimu allokat għall-EGF jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12 (6) tar-Regolament (KE) Nru 1927/2006.38.  Bil-preżentazzjoni ta' din il-proposta sabiex timmobilizza l-EGF, il-Kummissjoni qiegħda tniedi l-proċedura ssemplifikata tat-trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jiġi użat l-EGF u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta tal-mobilizzazzjoni, fil-livell politiku xieraq, biex tinforma lill-fergħa l-oħra u lill-Kummissjoni dwar l-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, tissejjaħ laqgħa formali tat-trijalogu.39.  Il-Kummissjoni tippreżenta, separatment, talba ta' trasferiment sabiex iddaħħal fil-baġit għall-2010 approporjazzjonijiet ta' impenn u ta' pagament speċifiċi, kif jitlob il-Punt 28 tal-Ftehim Interistituzzjonali tas-17 ta' Mejju 2006.Sors ta' approprjazzjonijiet ta' pagamenti31. Fl-istat attwali ta' implimentazzjoni, huwa prevedibbli li l-approprjazzjonijiet ta' pagament disponibbli fl-2010 skont il-linja tal-baġit 01,0404 "Kompetittività u Innovazzjoni - Imprenditorija u Innovazzjoni" mhux se tintuża għal kollox din is-sena.32. Tabilħaqq, din il-linja tkopri n-nefqa relatata mal-implimentazzjoni tal-istrument finanzjarju ta' dan il-programm, bl-għan ewlieni tagħha huwa li tiffaċilita l-aċċess ta' SMEs għall-finanzi. Hemm ftit taż-żmien bejn it-trasferimenti lejn il-kontijiet fiduċjarji amministrati mill-Fond Ewropew għall-Investiment u l-ħlas lill-benefiċjarji. Il-kriżi finanzjarja għandha effett kbir fuq il-previżjonijiet fir-rigward tal-ħlasijiet għall-2010. Bħala riżultat, sabiex jiġu evitati bilanċi eċċessivi dwar il-kontijiet fiduċjarji, il-metodoloġija għall-kalkolu tal-approprjazzjonijiet ta' ħlas ġiet riveduta, filwaqt li ttieħed kont tal-iżburżar mistenni. L-ammont ta' EUR 1 844 700 jista' għalhekk ikun disponibbli għat-trasferiment.Proposta għalDEĊIŻJONI TAL-PARLAMENT EWROPEW U TAL-KUNSILLdwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'applikazzjoni tal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/003 ES/Galicia Textiles minn Spanja)IL-PARLAMENT EWROPEW U L-KUNSILL TAL-UNJONI EWROPEA,Wara li kkunsidraw it-Trattat dwar il-Funzjonament tal-Unjoni Ewropea,Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba[9], u b'mod partikulari l-punt 28 tiegħu,Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[10], u b'mod partikolari l-Artikolu 12(3) tiegħu,Wara li kkunsidraw il-proposta mill-Kummissjoni Ewropea[11],Billi:(1) Il-Fond Ewropew ta’ Aġġustament għall-Globalizzazzjoni (EGF) twaqqaf biex jipprovdi appoġġ addizzjonali għall-ħaddiema li ngħataw is-sensja minħabba bidliet strutturali maġġuri fix-xejriet kummerċjali dinjin dovuti għall-globalizzazzjoni u sabiex jiġu megħjuna fir-riintegrazzjoni tagħhom fis-suq tax-xogħol.(2) L-ambitu tal-EGF twessa’ għall-applikazzjonijiet imressqa mill-1 ta’ Mejju 2009 biex jinkludi sostenn lill-ħaddiema ssensjati bħala riżultat dirett tal-kriżi finanzjarja u ekonomika globali.(3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-EGF fil-limitu massimu annwali ta’ EUR 500 miljun.(4) Spanja bagħtet applikazzjoni biex timmobilizza l-EGF, fir-rigward tal-qgħad fil-82 intrapriża li joperaw fin-NACE Reviżjoni 2 Diviżjoni 14 (manifattura ta' ħwejjeġ li jintlibsu) fir-reġjun NUTS II singolu, Galicia (ES11), fil-5 ta' Frar 2010 u ssupplimentatu b'tagħrif addizzjonali sal-11 ta' Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex tuża l-ammont ta' EUR 1 844 700.(5) L-EGF għandu, għalhekk, jiġi mmobilizzat sabiex jipprovdi kontribut finanzjarju għall-applikazzjonijiet imressqa minn Spanja.IDDEĊIEDEW KIF ĠEJ:Artikolu 1Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta' Aġġustament għall-Globalizzazzjoni (EGF) għandu jiġi mmobilizzat biex jipprovdi s-somma ta' EUR 1 844 700 f'approprjazzjonijiet għall-impenji u għall-ħlasijiet.Artikolu 2Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.Magħmul fi,Għall-Parlament Ewropew Għall-KunsillIl-President Il-President [1] ĠU C 139, 14.6.2006, p. 1.[2] ĠU L 406, tat-30.12.2006, p. 1.[3] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393 tat-30.12.2006, p. 1).[4] Skont it-tielet paragrafu tal-Artikolu 3 tar-Regolament (KE) Nru 1927/2006.[5] http://ec.europa.eu/enterprise/sectors/textiles/statistics/index_en.htm.[6] Confederación de Industrias Textiles de Galicia.[7] Asociación,de industrias de punto y confección de Lugo, Ourense y Pontevedra.[8] www.ige.eu.[9] ĠU C 139, 14.6.2006, p. 1.[10] ĠU L 406, 30.12.2006, p. 1.[11] ĠU C [...], [...], p. [...].